WASE 121
“Dou Yaloqaqa! Au sa Vakamalumalumutaki Vuravura”
-
SEGA NI RAICI JISU TALE NA YAPOSITOLO
-
VUKI NA RARAWA ME MARAU
Sa vakarau biubiu mai na tabavale e vakayacori kina na kanavata ni Lakosivia o Jisu kei ratou na yapositolo. Levu na ka sa vakasalataki ratou kina, sa qai tukuna o Jisu: “Au tukuna vei kemudou na ka kece qo mo dou kua kina ni tarabe.” Na cava e vosa kina va qori o Jisu? E kaya: “Era na vakatalai kemudou mai na valenilotu. Ena yaco na gauna era na nanuma na vakamatei kemudou nira qarava kina na Kalou.”—Joni 16:1, 2.
De dua eratou na lomaleqa na yapositolo ni ratou rogoca qori. Sa tukuna oti ena dua na gauna o Jisu ni na cati ratou o vuravura, ia e sega ni tukuna ni ratou na vakamatei. E tukuna sara o Jisu na vuna: “Au a sega ni tukuna e liu vei kemudou na ka kece qo niu se tiko vata kei kemudou.” (Joni 16:4) Qo sa qai tukuna rawa vei ratou ni bera ni biubiu, me ratou kua kina ni tarabe ena dua na gauna e muri.
E kaya tale o Jisu: “Qo au sa lako vei koya e talai au mai, e sega ga ni dua vei kemudou e tarogi au, ‘O lako i vei?’” Eratou se qai tarogi Jisu oti ga ena yakavi ya se na lako i vei. (Joni 13:36; 14:5; 16:5) Ia qo e ikuri tale ni nodratou rarawa na nona tukuna ni ratou na tusaqati. Eratou mani sega ni taroga e dua tale na ka me baleta na nona vakalagilagi se na kena yaga qori vei ira na yalodina ena nodra sokalou. E tukuna o Jisu: “Niu sa tukuna vei kemudou na ka kece qo, sa qai rarawa vakalevu na lomamudou.”—Joni 16:6.
Sa qai vakamacalataka o Jisu: “E yaga vei kemudou meu lako. Baleta keu sega ni lako, ena sega ni lako mai vei kemudou na dauveivuke. Ia keu lako, au na qai talai koya mai vei kemudou.” (Joni 16:7) Ena mate o Jisu qai lako i lomalagi me sobuti ira kina nona tisaipeli na yalo tabu, e rawa ni tala tale ga o Jisu na dauveivuke qori vei ira na nona imuri e veiyasa i vuravura.
Na yalo tabu “ena vakatakila i vuravura na ivakadinadina matata me baleta na ivalavala ca, na yalododonu, kei na veilewai.” (Joni 16:8) Io, ena vakatakilai na nodra sega ni vakabauta na Luve ni Kalou na lewe i vuravura. Ena vakadeitaki na yalododonu i Jisu ena nona lako i lomalagi, ena vakaraitaka tale ga na vuna e veiganiti kina me totogitaki o Setani “na turaga ni vuravura qo.”—Joni 16:11.
E tomana o Jisu: “Se vo e levu na ka meu tukuna vei kemudou, ia dou na sega ni taura rawa qo.” Ni sobuti ratou na tisaipeli na yalo tabu, ena qai veidusimaki me ratou kila na “ka dina kece.” Ena qai rawa ni ratou bulataka na ka dina qori.—Joni 16:12, 13.
Eratou kurabuitaka na yapositolo na ka e tukuna tarava o Jisu: “Vakalailai ga qo dou sa na sega ni raici au, ia vakalailai tale dou na raici au.” Ni raica o Jisu ni ratou sega ni taura rawa na kena ibalebale qori ratou qai vinakata me vakamatatataki, e tomana nona ivakamacala: “Au tukuna vakadodonu vei kemudou, dou na tagi dou na osi, ia ena marau o vuravura, dou na rarawa, ia ena vuki na nomudou rarawa me marau.” (Joni 16:16, 20) Era marau na iliuliu ni lotu ni vakamatei o Jisu ena yakavi tarava, ia eratou rarawa na tisaipeli. E vuki na rarawa qori me marau ni sa vakaturi o Jisu! Eratou qai marau sara ni sa sobuti ratou na yalo tabu ni Kalou.
Ni vakatauvatani ratou na yapositolo o Jisu vua na yalewa e vakarau vakasucu, e kaya: “E rarawa na yalewa ena gauna e vakasucu tiko kina, ni sa yaco mai nona gauna, ia ni sa sucu oti na gone, ena sega ni nanuma tale na nona rarawa ni sa marautaka na nona vakasucuma i vuravura e dua na gonetagane.” Sa qai vakayaloqaqataki ratou na nona yapositolo o Jisu, e kaya: “O kemudou tale ga dou na rarawa ena gauna qo, ia au na raici kemudou tale, ena qai marau na yalomudou, e sega ni dua ena kauta tani na nomudou marau.”—Joni 16:21, 22.
Eratou se sega ni bau kerea e dua na ka na yapositolo ena yaca i Jisu. Qo e tukuna vei ratou: “Ena siga ya, dou na kerekere [vei Tamaqu] ena yacaqu.” Nodratou kerekere qori sega ni kena ibalebale ni na lomalomaruataka o Tamana nona vakayacora na ka eratou kerea. O Jisu sara ga e kaya: “Ni lomani kemudou o Tamaqu ena vuku ni nomudou lomani au . . . niu matataka na Kalou.”—Joni 16:26, 27.
Na vosa ya ni veivakayaloqaqataki i Jisu eratou rairai vakadeitaka kina: “Na ka qo keitou vakabauta kina ni oni lako mai vua na Kalou.” Ena vakarau vakatovolei qo na vakabauta qori. E vakamacalataka sara o Jisu na ka e sa vakarau yaco: “Raica! Sa lako mai na gauna, sa yaco dina mai, dou na dui se kina ina nomudou vale, dou na qai biuti au duadua tu.” Ia e vakadeitaka vei ratou: “Au sa tukuna rawa vei kemudou na ka kece qo mo dou vakacegu kina ena vukuqu. Dou na vakararawataki e vuravura, ia dou yaloqaqa! Au sa vakamalumalumutaki vuravura.” (Joni 16:30-33) Ena sega ni vakanadakui ratou o Jisu. E nuidei ni ratou na vakamalumalumutaki vuravura me vakataki koya ga, qori ena nodratou yalodina ni cakava na loma ni Kalou se mani cava e saga o Setani kei na nona vuravura me ratou tawayalodina kina.
ssw_Latn fij_Latn unk fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn